Budapest rendezheti a 2022-es dzsúdó-világbajnokságot - jelentette be csütörtökön Marius Vizer, a sportág nemzetközi szövetségének (IJF) elnöke.

A sportvezető a pénteken kezdődő olimpiai kvalifikációs Grand Prix sorsolásán vett részt Budapesten, és az esemény előtt megtartott beszédében közölte, hogy 2017 után 2022-ben ismét a magyar főváros ad majd otthont a vb-nek.

Két évvel ezelőtt 126 ország 731 sportolója vett részt a budapesti vb-n, Tóth László, a magyar szövetség elnöke pedig most reményét fejezte ki, hogy Magyarország három év múlva újabb emlékezetes világbajnokságot rendez majd. (MTI)